b'\n_START_ARTICLE_\nRoberto Carlos\n_START_SECTION_\nUra\n_START_PARAGRAPH_\nRoberto Carlos aloitti jalkapallon teini-ik\xc3\xa4isen\xc3\xa4 paikallisessa joukkueessa Uni\xc3\xa3o S\xc3\xa3o Jo\xc3\xa3ossa, ennen siirtymist\xc3\xa4\xc3\xa4n maineikkaaseen Palmeirasiin vuonna 1993. _NEWLINE_Pelattuaan kolme kautta Palmeirasissa h\xc3\xa4n siirtyi Euroopan kentille. Roberto Carlosin ensimm\xc3\xa4inen seura Euroopassa oli Italian Serie A:n Internazionale, jonne h\xc3\xa4n siirtyi 6,7 miljoonan euron siirtosummalla vuonna 1995. Vuotta my\xc3\xb6hemmin 1996 Roberto Carlos siirtyi Espanjan Primera Divisi\xc3\xb3nin Real Madridiin, jossa h\xc3\xa4n pelasi seuraavat 11 kautta. Tuona aikana h\xc3\xa4n voitti Espanjan p\xc3\xa4\xc3\xa4sarjamestaruuden nelj\xc3\xa4sti ja Mestarien liigan kolmesti, ja h\xc3\xa4n on lis\xc3\xa4ksi eniten otteluita valkopaidassa pelannut ulkomaalaispelaaja. _NEWLINE_Kes\xc3\xa4ll\xc3\xa4 2007 Roberto Carlos siirtyi turkkilaiseen Fenerbah\xc3\xa7een, jonka kanssa h\xc3\xa4nell\xc3\xa4 oli kolme kautta kattava sopimus._NEWLINE_15. joulukuuta 2009 Corinthians ilmoitti kotisivuillaan Roberto Carlosin pelaavan joukkueessa vuodesta 2010 alkaen.\n_START_SECTION_\nMaajoukkueura\n_START_PARAGRAPH_\nRoberto Carlos on kuulunut my\xc3\xb6s Brasilian maajoukkueeseen, jossa h\xc3\xa4n oli kauan puolustuksen vakioj\xc3\xa4sen. H\xc3\xa4nen ensimm\xc3\xa4inen maaottelunsa oli Yhdysvaltoja vastaan 26. helmikuuta 1992. _NEWLINE_Roberto Carlos oli hopeajoukkueessa nuorten MM-kilpailuissa 1991. Vuonna 1994 h\xc3\xa4n ei viel\xc3\xa4 p\xc3\xa4\xc3\xa4ssyt MM-kokoonpanoon, mutta vuosien 1998, 2002 ja 2006 kisoissa h\xc3\xa4n oli pelipaikkansa ykk\xc3\xb6svalinta Brasilian joukkueessa. Vuoden 1996 olympialaisissa Roberto Carlos oli mukana pronssimitalin voittaneessa joukkueessa. Brasilian pudottua jatkosta vuoden 2006 MM-kilpailuissa h\xc3\xa4n ilmoitti lopettavansa maajoukkueuransa. H\xc3\xa4n pelasi maajoukkueurallaan 125 maaottelua, joissa teki 11 maalia.'